DEĊIŻJONI TAL-KUMMISSJONI
tal-5 ta' Settembru 2007
li temenda d-Deċiżjonijiet 2001/881/KE u 2002/459/KE fir-rigward tal-lista tal-postijiet għall-ispezzjoni tal-fruntiera
(notifikata bid-dokument numru C(2007) 4082)
(Test b'rilevanza għaż-ŻEE)
(2007/616/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar veterinarju u żootekniku applikabbli għall-kummerċ intra-Komunitarju ta' ċerti annimali ħajjin u prodotti bil-ħsieb tat-tlestija tas-suq intern (1), u partikolarment l-Artikolu 20(3) tagħha,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistipula l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE, u 90/675/KEE (2), u b'mod partikolari it-tieni subparagrafu ta' l-Artikolu 6(4) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (3), u b'mod partikolari l-Artikolu 6(2) tagħha,
Billi:
(1)
Id-Deċiżjoni tal-Kummissjoni 2001/881/KE tas-7 ta' Diċembru 2001 li tfassal lista ta' stazzjonijiet ta' l-ispezzjoni fil-fruntiera miftehma għal kontrolli veterinarji fuq annimali u prodotti ta' l-annimali minn pajjiżi terzi u li taġġorna r-regoli dettaljati dwar il-kontrolli li għandhom iseħħu minn esperti tal-Kummissjoni (4) tistipula lista ta' stazzjonijiet ta' l-ispezzjoni fil-fruntiera għal kontrolli veterinarji fuq annimali ħajjin u prodotti ta' l-annimali li jidħlu fil-Komunità minn pajjiżi terzi fl-Anness ta' din id-Deċiżjoni (“lista ta' stazzjonijiet ta' l-ispezzjoni fil-fruntiera”).
(2)
Il-lista ta' stazzjonijiet ta' l-ispezzjoni fil-fruntiera tinkludi n-numru ta' unità Traces għal kull post ta' ispezzjoni fil-fruntiera. Traces hija sistema kompjuterizzata introdotta bid-Deċiżjoni tal-Kummissjoni 2004/292/KE tat-30 ta' Marzu 2004 dwar l-introduzzjoni tas-sistema Traces u li temenda d-Deċiżjoni 92/486/KEE (5). Hija tieħu post is-sistema ta' qabel, Animo, ibbażata fuq in-netwerk introdott bid-Deċiżjoni tal-Kummissjoni 91/398/KEE tad-19 ta' Lulju 1991 dwar netwerk kompjuterizzat li jgħaqqad flimkien l-awtoritajiet veterinarji (Animo) (6), għall-ittraċċar tal-movimenti ta' annimali u ċerti prodotti fil-kummerċ intra-Komunitarju u l-importazzjonijiet.
(3)
Wara spezzjoni sodisfaċenti skond id-Deċiżjoni 2001/881/KE, postijiet addizzjonali ta' spezzjoni tal-fruntiera f'Civitavecchia, fl-Italja, għandhom jiżdiedu mal-lista ta' postijiet ta' spezzjoni fil-fruntiera.
(4)
Wara komunikazzjonijiet mill-Ġermanja u r-Renju Unit, il-postijiet ta' l-ispezzjoni tal-fruntieri f'Weil/Rhein Mannheim, il-Ġermanja, u Ipswich, ir-Renju Unit, għandhom jitħassru mill-lista tal-postijiet ta' l-ispezzjoni tal-fruntieri stabbiliti fl-Anness 2001/881/KE.
(5)
Barra minn hekk, wara komunikazzjonijiet mill-Belġju, Spanja, Franza, Italja, Ungerija, Olanda, Portugal, Rumanija u r-Renju Unit, il-lista ta' postijiet ta' spezzjoni tal-fruntiera għal dawk l-Istati Membri għandha tiġi aġġornata sabiex jitqiesu l-bidliet riċenti fir-rigward ta' ċentri ta' spezzjoni u kategoriji ta' annimali jew prodotti li jistgħu jiġu kkontrollati f'ċerti postijiet għall-ispezzjoni tal-fruntiera diġà approvati skond id-Deċiżjoni 2001/881/KE, u l-organizzazzjoni ta' ċentri ta' l-ispezzjoni f'dawn il-postijiet.
(6)
Il-lista ta' unitajiet fid-Deċiżjoni tal-Kummissjoni 2002/459/KE ta' l-4 ta' Ġunju 2002 dwar il-units fl-Animo computer network u li tirrevoka d-Deċiżjoni 2000/287/KE (7) tinkludi n-numru ta' l-unità Traces għal kull post ta' spezzjoni tal-fruntiera fil-Komunità. Fl-interess tal-konsistenza tal-leġiżlazzjoni Komunitarja, dik il-lista għandha tkun aġġornata sabiex jitqiesu l-emendi li għandhom isiru fl-Anness għad-deċiżjoni 2001/881/KE biex dik l-informazzjoni li tinsab f'dawn iż-żewġ Annessi tkun identika.
(7)
Id-Deċiżjonijiet 2001/881/KE u 2002/459/KE għandhom għalhekk jiġu emendati skond dan.
(8)
Il-miżuri pprovduti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Anness I tad-Deċiżjoni 2001/881/KEE huwa mibdul bit-test fl-Anness ta' din id-Deċiżjoni.
Artikolu 2
L-Anness tad-Deċiżjoni Nru 2002/459/KE huwa emendat skond l-Anness II ta' din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 5 ta' Settembru 2007.